NARIADENIE KOMISIE (ES) č. 720/2008
z 25. júla 2008
ustanovujúce spoločné podrobné pravidlá pre uplatňovanie nariadenia Rady (ES) č. 1234/2007 o skladovaní a pohybe produktov nakúpených platobnou agentúrou alebo intervenčnou agentúrou
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), najmä na jeho článok 4,
keďže:
(1)
Nariadenie Komisie (EHS) č. 3515/92 zo 4. decembra 1992 ustanovujúce spoločné podrobné pravidlá pre uplatňovanie nariadenia Rady (EHS) č. 1055/77 o skladovaní a pohybe produktov nakúpených intervenčnou agentúrou (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
Príslušné orgány sú informované o všetkých obchodoch s danými produktmi. Na účely administratívnej jednoduchosti je preto žiaduce, aby sa licencie nevyžadovali na produkty držané platobnou agentúrou alebo intervenčnou agentúrou, ktoré sú vyvážané do tretej krajiny na uskladnenie alebo vrátené do členského štátu, z ktorého prišli.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
KAPITOLA 1
Všeobecné USTANOVENIA
Článok 1
Bez toho, aby boli dotknuté výnimky stanovené v osobitných pravidlách Spoločenstva pre niektoré produkty, stanovuje toto nariadenie spoločné podrobné pravidlá pre uplatňovanie článku 39 nariadenia (ES) č. 1234/2007.
KAPITOLA 2
INTERVENČNÉ PRODUKTY PREPRAVOVANÉ NA USKLADNENIE V TRETEJ KRAJINE
Článok 2
V prípadoch, na ktoré sa vzťahuje článok 39 ods. 5 písm. a) nariadenia (ES) č. 1234/2007, ak sa produkty vyvážajú do tretej krajiny na uskladnenie, sa doklad uvedený v článku 3 tohto nariadenia a vývozné vyhlásenie predkladajú príslušnému colnému úradu v členskom štáte, kde sa nachádza platobná agentúra alebo intervenčná agentúra zodpovedná za produkty.
Vývozné vyhlásenie a v prípade potreby aj externý prepravný doklad Spoločenstva alebo ekvivalentný vnútroštátny doklad obsahuje jednu z položiek uvedených v prílohe I.
V spojení s colnými formalitami pre vývoz sa nepožaduje žiadna vývozná licencia.
Článok 3
Doklad uvedený v článku 2 vydá príslušná platobná agentúra alebo intervenčná agentúra členského štátu, z ktorého produkt prišiel, nesie číslo a uvádza:
a)
popis produktov a v prípade potreby ďalšie potrebné informácie potrebné na účely kontroly;
b)
počet, typ a v prípade potreby označenie a čísla balení;
c)
brutto a netto hmotnosť produktov;
d)
odkaz na článok 39 nariadenia (ES) č. 1234/2007 označujúci, že produkty sú určené na skladovanie;
e)
adresu navrhovaného miesta uskladnenia.
V prípade použitia článku 2 si tento doklad ponechá colný úrad, kde bolo predložené vývozné vyhlásenie a kópia tohto dokladu sprevádza produkt.
Článok 4
1. V prípade, že produkty držané platobnou agentúrou alebo intervenčnou agentúrou a skladované v tretej krajine sú následne bez predaja znova dovážané do členského štátu, pod právomoc ktorého takáto agentúra patrí:
a)
na opakovaný dovoz sa vzťahuje článok 39 ods. 5 nariadenia (ES) č. 1234/2007 a
b)
nie je potrebné predložiť vývoznú licenciu.
2. Okrem toho sa colnému úradu opakovaného dovozu predložia nasledujúce dokumenty:
a)
označená kópia vývozného vyhlásenia vývozcu vydaná s ohľadom na vývoz produktov do tretej krajiny na uskladnenie alebo kópia alebo fotokópia tohto dokumentu hodnoverne označeného ako zhodujúceho sa s originálom od colného úradu, ktorý vystavil originál;
b)
doklad vystavený platobnou agentúrou alebo intervenčnou agentúrou zodpovednou za produkty obsahujúci informácie uvedené v článku 3 písm. a) až d).
Tieto doklady uchováva colný úrad opakovaného dovozu.
KAPITOLA 3
INTERVENČNÉ PRODUKTY PREVÁŽANÉ Z JEDNEJ PLATOBNEJ AGENTÚRY ALEBO INTERVENČNEJ AGENTÚRY DO DRUHEJ
Článok 5
V prípadoch, na ktoré sa vzťahuje článok 39 ods. 5 písm. b) nariadenia (ES) č. 1234/2007, ak sa produkty odosielajú do iného členského štátu ako prevodná operácia, sú produkty sprevádzané kontrolnou kópiou T5 podľa článkov 912a až 912g nariadenia Komisie (EHS) č. 2454/93 (4). Platobná agentúra alebo intervenčná agentúra, ktorá zasiela produkty, vydá kontrolnú kópiu T5 obsahujúcu v kolónke 104 jednu z položiek uvedených v prílohe II k tomuto nariadeniu.
Kolónka 107 obsahuje číslo tohto nariadenia.
Členský štát môže povoliť vystavenie kontrolnej kópie T5 orgánom určeným na tento účel namiesto platobnej agentúry alebo intervenčnej agentúry.
Kontrolná kópia T5 sa po primeranej kontrole a označení platobnou agentúrou alebo intervenčnou agentúrou členského štátu, do ktorého sa produkty prepravujú, vráti priamo platobnej agentúre alebo intervenčnej agentúre, ktorá produkty odoslala.
KAPITOLA 4
ZÁVEREČNÉ USTANOVENIA
Článok 6
Nariadenie (EHS) č. 3515/92 sa zrušuje.
Odkazy na zrušené nariadenie sa považujú na toto nariadenie a znejú v súlade s tabuľkou zhody uvedenou v prílohe IV.
Článok 7
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2008